Kari Garejoh galak-galak sengeang surang sambia mambaco surek kaba ‘Singgalang' di palanta lapau Uwo Pulin. Walau indak mancolok bana, tapi panampilan Kari saroman itu maundang tando tanyo di kapalo kawan-kawannyo.
“Di maa tasapo Kari?” Angah Piyan-lah nan partamo manyapo kurenah kawannyo itu.
Agak takajuik juo Kari mandanga tanyo Angah. Sadangkan, inyo indak maraso mambuek kaanehan di lapau tu, kacuali hanyo sakadar mambaco barita-barita nan ditulih surek kaba ‘Singgalang'.
“Baa dek batanyo bantuak itu Angah ka ambo? Apo ambo bantuak urang damam atau bantuak urang sakik?” Tanyo Kari pulo.
“Indak, cuma bantuak urang kanai,” jawek Angah sambia galak. Kawan-kawannyo nan lain sato pulo galak.
Mandanga jawek Angah tu, barulah tau Kari baa kurenahnyo cah ko. Cuma, indak Kari namonyo kalau indak bisa basilek lidah. “Ambo cuma takana apo nan tajadi sajo di nagari ko,” kato Kari.
“Apo tu?” Tanyo Udin Kuriak.
Mako bacaritolah Kari, bahaso inyo takana carito saisuak katiko mambaco surek kaba tadi, yaitu carito Buyuang Garaha. Sasuai namonyo, si Buyuang iyo sabana gadang garaha. Badan ketek, sisunguik taba, bamato sirah. Sadonyo urang diago. Dikacak langan lah bak langan, dikacak batih lah iyo pulo.
Nan santiang awak, nan hebat awak pulo. Kok carito malauak, makan ba samba lado bapalik. Tinggi ruok dari boto. Belek kosong nyariang bunyinyo.
“Baa Kari anok se?” Tanyo Angah nan mancaliak kawannyo tatagun indak mangecek.
“Kalau wak caliak-caliak salaruik salamo ko. banyak di antaro awak nan bantuak pahek maja. Kalau indak ditokok, indak jalan. Malah, harus kareh-kareh pulo tokoknyo, baru makan matonyo,” Jawek Kari agak tagagok mulonyo.
Apo nan dikatokan Kari itu, mambuek urang salapau tacingangak dan batambah binguang. Karano memang indak jaleh apo nan inyo mukasuik.
“Apo nan bantuak pahek maja tu?” Tanyo Angah manyasak.
“Banyak! Tapi, bialah ambo contohkan. Pakan kapatang, ado razia angkutan kota nan ceper-ceper tu ha. Tapi, duo hari sasudah itu lah anok se. Angkot nan tatangkok indak baraa. Padohal, kalau wak caliak kini, oto-oto ceper tu masih lamak se manambang. Ciek lai, razia tu dimulai kan dek ulah ado kacalakaan di Jalan Ratulangi katiko itu. Panyababnyo kecek urang dek ulah muncuang angkot tu nan hanyo babarapo senti se dari aspal. Katiko ado jalan nan agak tinggi atau tanggul, supir paniang. Karano, kalau dilalui se, pastilah ceper otonyo tu taosoh ka aspal. Dek itu, jalan oto tapaso mamancuang dan katiko itu pulo ado oto lain dan tajadilah tabrakan, sampai ado panumpangnyo maningga,” kato Kari.
“Mukasuik Kari?”
“Yo, mustinyo angkutan kota ceper itu indak dirazia di ciek tampek se. Tukang razia tu sarancaknyo bagurila atau bapatroli istilahnyo. Kalau batamu nan masih randah plang angkotnyo, lansuang se ditangkok. Kalau paralu, bukak di tampek tu. Ambo raso, jo caro itu pastilah supir-supirnyo jaran. Tapi kalau hanyo razia di ciek tampek, supir tu pasti labiah hebat pulo. Apolai, lah tingga di banak supir-supir tu bahaso razia kan cuma sabanta. Sabaliaknyo, supir-supir tu, kalau indak dirazia, indak pulo didanga. Mustinyo di nagari ko main kareh se, andaknyo. Apo indak samo jo pahek maja tu?” Kecek Kari manjalehan.
Lah dipikia-pikia pulo dek kawan-kawan Kari, iyo pulo malah kironyo. Awak ko takuik kalau dakek pangawas. Kalau pangawas indak ado, ditintiang sadonyo.
Espe St. Soeleman
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn bam_Latn